รัฐบาลมีมาตรการเพิ่มพื้นที่ควบคุมสูงสุดอีก 3 จังหวัด/กลุ่มที่อิงการบริโภค ขนส่งและท่องเที่ยวในประเทศได้รับผลกระทบมากที่สุด/SET 1560 +/- หุ้นแนะนำ AP, KCE
19 กรกฎาคม 2564

รัฐบาลมีมาตรการเพิ่มพื้นที่ควบคุมสูงสุด และเข้มงวดอีก 3 จังหวัดคือ อยุธยา ชลบุรี และฉะเชิงเทรา รวมเป็น 13 จังหวัดที่มีการประกาศใช้ พ.ร.ก.ฉุกเฉิน คือ เคอร์ฟิว เวลา 21.00 – 04.00 น. และอนุญาตให้ธุรกิจมีการเปิดดำเนินการได้ตามความจำเป็น โดยเริ่มบังคับใช้ 20 ก.ค. - 2 ส.ค. เนื่องจากมาตรการล่าสุดที่บังคับใช้ตั้งแต่ 12 ก.ค. ยังไม่สามารถคุมการระบาดได้จาก ทั้งนี้คาดว่ารัฐมีโอกาสจะขยายมาตรการ Full lockdown ต่อจนครบ 1 เดือน โดย KBANK ได้ factor in การล๊อกดาวน์ 1 เดือนโดยปรับลดคาดการณ์ GDP ปีนี้ลงเป็น 1% จาก 1.8% มองกลุ่มที่อิงการบริโภค ขนส่งและท่องเที่ยวในประเทศได้รับผลกระทบจากการล๊อกดาวน์มากสุด
การขยายเคอร์ฟิวไปยังจังหวัดที่มีโรงงานอุตสาหกรรมจำนวนมากคือ อยุธยา ชลบุรี และฉะเชิงเทรา อาจส่งกระทบต่อการทำงานในกะดึกบ้าง แต่คาดว่าบริหารจัดการได้ และไม่ถึงขั้นปิดโรงงานในพื้นที่ สำหรับสถานประกอบการ โรงงาน จะให้ใช้วิธีการตรวจด้วยแอนติเจน เทสต์ คิต (Antigen test kit: ATK) และใช้มาตรการบับเบิล แอนด์ ซีล (Bubble and seal) เพื่อควบคุมโรค ทำให้ประเมินว่ากลุ่มส่งออกจะยัง outperform ตลาดจากการฟื้นตัวของอุปสงค์ในต่างประเทศ และค่าเงินบาทอ่อนค่า
ติดตามจำนวนตัวเลขผู้ติดเชื้อในภาพรวมที่ยังเร่งตัวสูงขึ้น ทำให้ผลประกอบการของกลุ่มโรงพยาบาลเอกชนที่เน้นคนไข้ในประเทศจะเด่นใน 3Q21 จากรายได้การตรวจและรักษาผู้ป่วยโควิด โดย BCH บอกว่าปัจจุบันตรวจโควิด 8,000-12,000 คนต่อวัน และคาดว่ามีโอกาสตรวจถึง 1 ล้านเคสใน 3Q21 นอกจากนี้จำนวนผู้ป่วยโควิดในต่างจังหวัดที่เร่งตัวสูงขึ้น โดยล่าสุดพุ่งขึ้นไปที่วันละ 5,000 คน จากระดับ 2,000 กว่าคนช่วงสิ้นเดือน มิ.ย. จะเป็นบวกกับ รพ network ที่มีจำนวนสาขามากใน ตจว  คือ  BDMS และ CHG (ภาคตะวันออก) ด้วย
ติดตามการประกาศผลประกอบการ 2Q21 ของกลุ่มแบงค์ โดยประเมินกำไรสุทธิของแบงค์ใน 2Q21 จะยังเติบโต YoY เพราะปีนี้ส่งออกและรายได้ภาคเกษตรเติบโตดี แต่จะลดลง 10% QoQ  เป็น 3.48 หมื่นล้านบาท เนื่องจากสถานการณ์โควิด-19 ที่ปะทุขึ้นเป็นรอบที่สามเป็นปัจจัยกดดันต่อทิศทางเศรษฐกิจในภาพรวม ซึ่งมีผลกระทบต่อเนื่องมาที่รายได้จากธุรกิจหลักของ ธ.พ. และทำให้ธ.พ. ต้องเตรียมค่าใช้จ่ายในการกันสำรองฯ เพิ่มมากขึ้น ติดตามการประกาศเรื่องการปรับลดเพดานดอกเบี้ยสินเชื่อรายย่อย (ตลาดประเมินลด 1-3%) และการลดเงินนำส่ง FIDF เป็นเวลา 2 ปีของ ธปท. เพื่อช่วยเหลือผู้ที่ได้รับผลกระทบจากโควิดระลอกล่าสุด
มุมมองตลาดหุ้น/ กลยุทธ์การลงทุน วันนี้คาด SET 1560 +/- หุ้นแนะนำ AP, KCE
1) AP (ราคาพื้นฐาน 10.30 บาท) แม้คาดว่ากำไรไตรมาส 2/2564 จะลดลง YoY และ QoQ แต่มองว่าจะดีกว่าตลาดคาด โครงการแนวราบของ AP ที่ได้รับการตอบรับดีกว่าคาดทำให้เราปรับเพิ่มประมาณการกำไรปี 2564-66 ขึ้น 6.5/7.8/2.0% 2) KCE (พื้นฐาน 80.00 บาท) คาดว่าจะรายงานกำไรไตรมาสสองบวกได้ทั้ง YoY และ QoQ ด้วยความต้องการสินค้าอิเล็กทรอนิกส์ที่ฟื้นตัวแข็งแกร่งต่อเนื่องตลอดทั้งปีและได้รับผลกระทบจากสถาณการณ์โควิดในประเทศจำกัด นอกจากนี้บริษัทยังได้ประโยชน์จากทิศทางเงินบาทอ่อนค่าระยะสั้น
รายงานตัวเลขเศรษฐกิจ
วันจันทร์ ติดตาม ตัวเลขยอดขาย/ยอดผลิตรถยนต์เดือน มิ.ย. ของไทย        
วันอังคาร ติดตาม ตัวเลขเงินเฟ้อทั่วไปของญี่ปุ่นเดือน มิ.ย. คาด +0.2% YoY การกำหนดอัตราดอกเบี้ย Loan Prime Rate 1Y ของจีนคาดคงไว้ที่ 3.85% ดัชนีราคาผู้ผลิตของเยอรมันเดือน มิ.ย. คาด +1% MoM และ +8.3% YoY ตัวเลข Housing starts ของสหรัฐฯ เดือน มิ.ย. คาด +0.8% MoM เป็น 1.59 ล้านยูนิต และยอดอนุมัติก่อสร้างบ้านใหม่ +0.5% MoM เป็น 1.7 ล้านยูนิต
วันพุธ ติดตาม ตัวเลขส่งออกและนำเข้าของไทยเดือน มิ.ย. ยอดส่งออกและนำเข้าของเกาหลีใต้ใน 20 วันแรกของเดือน ก.ค. คาด +27.5% YoY และ +50% YoY ตามลำดับ และตัวเลขสต๊อกนำมันดิบ/นำมันสำเร็จรูปรายสัปดาห์ของสหรัฐฯ
วันพฤหัสฯ ติดตาม  การประชุมธนาคารกลางยุโรปคาดคงดอกเบี้ยนโยบาย (Deposit Facility Rate) ที่ -0.5% วเลข การขอรับสวัสดิการว่างงานของสหรัฐฯรายสัปดาห์คาด 3.4 แสนคน ตัวเลขยอดขายบ้านมือสองของสหรัฐฯ เดือน มิ.ย. คาด +0.9% MoM เป็น 5.85 ล้านยูนิต และการประมูลพันธบัตร 10 ปีที่ปรับเงินเฟ้อของสหรัฐฯ (TIP)
วันศุกร์ ติดตาม ยอดค้าปลีกของอังกฤษเดือน มิ.ย. คาด +0.7% MoM และ +10.1% YoY ดัชนีคาดการณ์ Markit PMI ภาคการผลิต และภาคบริการของยูโรโซนเดือน ก.ค. คาด 62.5 จุด และ 59.5 จุด ทรงตัว MoM การประชุมธนาคารกลางรัสเซียคาดขึ้นอัตราดอกเบี้ยนโยบายเป็น 6.25% จาก 5.5% ดัชนีคาดการณ์ Markit PMI ภาคการผลิต ของสหรัฐฯ เดือน ก.ค. คาด 61.8 จุด หรือ -0.4% MoM ขณะที่ดัชนีคาดการณ์ Markit PMI ภาคบริการ ของสหรัฐฯ เดือน ก.ค. คาด 64.1 จุด หรือ -0.8% MoM